b"\n_START_ARTICLE_\nCasa al carrer Raval del Remei, 5\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici unifamiliar entre mitgeres de planta baixa i dos pisos amb la teulada a doble vessant. La porta d'acc\xc3\xa9s a l'habitatge est\xc3\xa0 formada per un arc de mig punt, amb grosses dovelles de pedra vermella. La dovella central o clau est\xc3\xa0 adornada per un escut, esculpit a la mateixa pedra amb la data que fa refer\xc3\xa8ncia a l'any 1555. A sobre hi ha una balconada amb una llosana de pedra motllurada, la barana de ferro forjat, i els brancals tamb\xc3\xa9 de pedra, amb unes petites decoracions florals. A la segona planta hi ha una finestra quadrangular sense cap mena de decoraci\xc3\xb3. La fa\xc3\xa7ana est\xc3\xa0 rematada amb un fris dentat a la part inferior del volad\xc3\xads de la teulada.\n_START_SECTION_\nHist\xc3\xb2ria\n_START_PARAGRAPH_\nDevia ser una casa pairal degut a l'exist\xc3\xa8ncia d'un pou justament a l'entrada de la casa. Actualment aquest est\xc3\xa0 tapat. \xc3\x89s ben segur que \xc3\xa9s del segle XVI, ja que fou en aquesta \xc3\xa8poca quan es realitz\xc3\xa0 l'expansi\xc3\xb3 de la ciutat fora de la muralla en el Portal de Vic i l'escut t\xc3\xa9 la data de 1555._NEWLINE_L'edifici se situa actualment en el carrer Raval del Remei, antic cam\xc3\xad de Vic, quasi enfront de la pla\xc3\xa7a del Marqu\xc3\xa8s de Caldes de Montbui, fora de l'antiga ciutat emmurallada i just davant de l'antic Portal de Vic. Fou l'expansi\xc3\xb3 de la ciutat, gr\xc3\xa0cies al cam\xc3\xad de Vic i a la seva porta d'acc\xc3\xa9s a la ciutat, els que donaren lloc a la formaci\xc3\xb3 fora del recinte emmurallat en direcci\xc3\xb3 a l'ermita del Remei, del raval del Remei. El barri ja est\xc3\xa0 documentat al segle XVI, en canvi el carrer del Raval del Remei pren aquest nom definitiu en el segle XIX."